SL Uradni list Evropske unije C 151/9

Sporočilo Nadzornega organa Efte, objavljeno v skladu s členom 27(4) poglavja II Protokola 4 k Sporazumu o nadzornem organu in sodišču

(Zadeva št. 76958 – Color Line/Sandefjord Municipality)

Zaveze, ki jih je ponudila občina Sandefjord

(2016/C 151/07)

1. Uvod

Kadar namerava Nadzorni organ Efte sprejeti sklep, v katerem zahteva odpravo kršitve, in kadar zadevna podjetja ponudijo zaveze, da bodo upoštevala pomisleke, ki jih je v predhodni oceni izrazil Nadzorni organ Efte, lahko slednji v skladu s členom 9 poglavja II Protokola 4 k Sporazumu o nadzornem organu in sodišču odloči, da postanejo te zaveze za podjetja zavezujoče. Tak sklep se lahko sprejme za omejeno obdobje z ugotovitvijo, da Nadzorni organ Efte nima več razlogov za ukrepanje. V skladu s členom 27(4) poglavja II Protokola 4 k Sporazumu o nadzornem organu in sodišču Nadzorni organ Efte objavi kratek povzetek zadeve in glavno vsebino zavez. Zainteresirane strani lahko svoje pripombe predložijo v roku, ki ga določi Nadzorni organ Efte.

2. Povzetek zadeve

Nadzorni organ Efte je 5. marca 2015 začel formalni postopek zoper podjetja občine Sandefjord zaradi morebitnih kršitev členov 53 in/ali 54 Sporazuma o Evropskem gospodarskem prostoru, tj. sklepanje in/ali ohranjanje pristaniških sporazumov s podjetjem Color Line AS in/ali podjetjem Color Transport AS in/ali podjetjem Color Group AS (v nadaljnjem besedilu: podjetje Color Line) za dodelitev izključnega dolgoročnega dostopa in/ali zaščite v zvezi z urnikom plovbe, kar je lahko v škodo konkurenci pri opravljanju prevozov potnikov s trajekti z brezcarinsko prodajo na kratke razdalje med Norveško in Švedsko.

24. avgusta 2015 so občina Sandefjord, podjetje Fjord Line AS (v nadaljnjem besedilu: podjetje Fjord Line) (1) ter podjetje Color Line sklenili sporazum o poravnavi (v nadaljnjem besedilu: poravnava) v skladu z oddelkom 19 norveškega zakona o upravnem postopku. S poravnavo je bil zaključen civilni postopek, ki ga je sprožilo podjetje Fjord Line zoper podjetje Color Line in občino Sandefjord in ga je med drugim obravnavalo okrožno sodišče v Sandefjordu. Poravnava določa pravice in obveznosti, ki jih imajo podjetji Fjord Line in Color Line ter občina Sandefjord zlasti kar zadeva urnik plovbe iz pristanišč Sandefjord in Strömstad ter dostop do nekaterih infrastruktur v pristaniščih Sandefjord in Strömstad.

Kopija poravnave je bila Nadzornemu organu Efte posredovana 24. avgusta 2015. Nato je Nadzorni organ Efte izrazil nekatere zadržke na poravnavo, in sicer glede pravic, podeljenih podjetju Color Line in občini Sandefjord. V odgovor na te pomisleke je občina Sandefjord 7. septembra 2015 sklenila sporazum s podjetjem Color Line, ki je spremenil nekatere obveznosti in pravice, povezane z dodelitvijo urnika plovbe za pristanišče Sandefjord.

Po razpravi o zavezah podjetja Color Line in občine Sandefjord 7. oktobra 2015 je Nadzorni organi Efte sprejel predhodni oceni v smislu člena 9(1) poglavja II Protokola 4 k Sporazumu o nadzornem organu in sodišču in ju naslovil na podjetje Color Line oziroma občino Sandefjord.

V svoji predhodni oceni glede občine Sandefjord je Nadzorni organ Efte sprejel stališče, da je ta občina opravljala naslednje poslovne dejavnosti, ki morda kršijo člena 53 in 54 Sporazuma EGP:

Pristaniški sporazumi (pred poravnavo 24. avgusta in sporazumom 7. septembra 2015) med občino Sandefjord in podjetjem Color Line so preprečili ekonomsko upravičen vstop konkurentom podjetja Color Line na trajektno linijo med Sandefjordom in Strömstadom. Podjetje Color Line je imelo glede na naložbe že predolgo časa izključen dostop do pristanišča. Zaradi dolgoročnega sporazuma med občino Sandefjord in podjetjem Color Line pa si je podjetje Color Line v zelo dolgem obdobju pridržalo najugodnejši urnik plovbe in velik del zmogljivosti pristanišča Sandefjord.

S sklenitvijo dolgoročnih sporazumov s podjetjem Color Line ter z uveljavljanjem domnevnih pravic tega podjetja iz pristaniških sporazumov je občina Sandefjord preprečila ekonomsko upravičen vstop in širitev na zadevnem trgu za kratke potniške prevoze s trajektom z brezcarinsko prodajo na liniji Sandefjord–Strömstad.

3. Glavna vsebina ponujenih zavez

Ne glede na to, je občina Sandefjord ponudila zaveze v skladu s členom 9(1) poglavja II Protokola 4 k Sporazumu o nadzornem organu in sodišču, da bi odpravila njegove predhodne pomisleke glede konkurence v zvezi z navedeno poslovno prakso.

Ponujene zaveze vključujejo poravnavo (z dne 24. avgusta 2015) ter poznejši sporazum med podjetjem Color Line in občino Sandefjord (z dne 7. septembra 2015). Zaveze, ki sta jih ponudila podjetje Color Line in občina Sandefjord, so zato enake.

Glavne značilnosti teh zavez so:

Občina Sandefjord podeli podjetju Fjord Line pravico do opravljanja prevozov s trajekti v pristanišču Sandefjord do 31. decembra 2025. Pravica podjetja Color Line do opravljanja prevozov s trajekti v pristanišču Sandefjord je od 1. januarja 2020 odvisna od dodelitve urnika plovbe podjetju Color Line, kot je navedeno spodaj.

V okviru izvajanja poravnave se bo od 1. oktobra 2015 do 31. decembra 2019 uporabljal naslednji načrt plovbe za podjetje Color Line in podjetje Fjord Line:

Trajekt Odhod Prihod Odhod Prihod Sandefjord Strömstad Strömstad Sandefjord Color Line 07:00 09:30 10:00 12:30 Fjord Line 08:30 11:00 12:00 14:30 Color Line 10:00 12:30 13:40 16:10 Color Line 13:30 16:00 17:00 19:30 Fjord Line 15:20 17:50 18:30 21:00 Color Line 17:00 19:30 20:00 22:30

Ta načrt plovbe nadomesti vse prejšnje sklepe ali ureditve, ki se nanašajo na urnik plovbe.

Kar zadeva podjetje Color Line, dodeljeni urnik plovbe velja le do 31. decembra 2019. V skladu s sodno poravnavo se podjetje Color Line od 1. januarja 2020 odpove pravici do urnika plovbe, ki mu je bil dodeljen po zgornjem načrtu plovbe (2).

Po drugi strani pa ima na podlagi tega načrta podjetje Fjord Line pravico še naprej uporabljati svoj urnik plovbe do 31. decembra 2025.

Do 31. decembra 2019 bo občina Sandefjord dodelila urnik plovbe, ki ga uporablja podjetje Color Line do konca leta 2019, za obdobje od 1. januarja 2020 do 31. decembra 2025. Ta dodelitev se opravi v skladu z zakoni in predpisi, ki se uporabljajo v zadevnem obdobju. Dodelitev tega urnika plovbe se izvede na osnovi meril, ki jih določi občina. Urnik se objavi najpozneje do 1. marca 2016, rok za začetek uporabe pa je 1. september 2016. Ta merila varujejo zahteve glede temeljne konkurence, enakega obravnavanja in nediskriminacije, uporabljajo pa se za obstoječe in morebitne nove zainteresirane strani.

Od 1. januarja 2026 nobena od dveh ladjarskih družb ne bo imela pravice uporabljati pristanišče Sandefjord za prevoze s trajekti, če ga občina Sandefjord želi uporabiti za druge namene. Če so bodo prevozi s trajekti iz tega pristanišča nadaljevali po 31. decembru 2025, bo občina do 31. decembra 2024 določila merila za dodelitev urnika plovbe.

V objavi meril za dodelitev (za obdobje 2020–2025) zadevnega urnika plovbe, ki ga trenutno uporablja podjetje Color Line (3), občina izjavlja, da ima ladijska družba, kateri je dodeljen urnik plovbe za omenjeno obdobje in katera je na podlagi te dodelitve začela z obratovanjem bistveno obnovljene in posebej prilagojene ladje ali nove ladje, prednostno pravico za ohranitev tega urnika plovbe za to ladjo, dokler pristanišče ostane odprto za plovbo trajektov, vendar najpozneje do 31. decembra 2030.

Ponujene zaveze so objavljene v celoti v angleškem jeziku na spletni strani Nadzornega organa Efte na naslovu:

www.eftasurv.int

4. Poziv k predložitvi pripomb

Nadzorni organ namerava sprejeti odločbo v skladu s členom 9 poglavja II Protokola 4 Sporazuma o nadzornem organu in sodišču, tako da bodo zaveze podjetja Color Line, povzete zgoraj ter objavljene na internetu na spletišču Nadzornega organa Efte, postale zavezujoče.

V skladu s členom 27(4) poglavja II Protokola 4 k Sporazumu o nadzornem organu in sodišču Nadzorni organ Efte poziva zainteresirane tretje osebe, naj predložijo svoje pripombe na te zaveze. Nadzorni organ Efte mora te pripombe prejeti najpozneje v enem mesecu od objave tega sporočila. Zainteresirane tretje osebe naj tudi predložijo nezaupno različico svojih pripomb, v kateri naj izbrišejo vse informacije, ki so po njihovem mnenju poslovne skrivnosti, in druge zaupne informacije ter jih po potrebi nadomestijo z nezaupnim povzetkom ali oznako „poslovne skrivnosti“ oziroma „zaupno“.

Odgovore in pripombe je treba po možnosti utemeljiti ter navesti ustrezna dejstva. Če se vam kateri koli del predlaganih zavez zdi sporen, ste vabljeni, da Nadzornemu organu Efte predlagate morebitno rešitev.

Pripombe lahko pošljete Nadzornemu organu Efte pod referenčno številko 76958 Color Line/Sandefjord Municipality bodisi po elektronski pošti na naslov competition@eftasurv.int bodisi po pošti na naslov:

EFTA Surveillance Authority Competition and State Aid Directorate Rue Belliard/Belliardstraat 35 1040 Bruxelles/Brussel BELGIQUE/BELGIË

(1) Fjord Line je novi udeleženec na trgu in pritožnik v tej zadevi.

(2) Glej sodno poravnavo v Prilogi 1, kjer je urnik plovbe podjetja Color Line naveden v modri in zeleni barvi.

(3) To se nanaša na urnik plovbe, označen z modro in zeleno črto v načrtu plovbe v Prilogi 1 v sodni poravnavi (urnik plovbe, ki ga trenutno uporablja podjetje Color Line).